b'\n_START_ARTICLE_\nGravering\n_START_PARAGRAPH_\nGravering best\xc3\xa5r i reglen i at indsk\xc3\xa6re figurer, bogstaver eller linjer i metal, tr\xc3\xa6, sten, elfenben eller andet materiale. Den kan udf\xc3\xb8res p\xc3\xa5 flere m\xc3\xa5der og s\xc3\xa5ledes, at man fordyber enten selve tegningens linjer eller mellemrummene mellem dem._NEWLINE_Hensigten med gravering kan v\xc3\xa6re h\xc3\xb8jst forskellige. I mange tilf\xc3\xa6lde skal gravering ligefrem tjene som prydelse, men tit g\xc3\xa5r den ud p\xc3\xa5 at danne forme eller stempler, der kan afformes eller afpr\xc3\xa6ges i andre stoffer._NEWLINE_Man graverer ornamenter og indskrifter p\xc3\xa5 guld, s\xc3\xb8lv og andre metaller, p\xc3\xa5 v\xc3\xa5ben og instrumenter m.m. Undertiden bliver gravering udfyldt med en eller anden masse (emalje, niello). S\xc3\xa6regne arter af gravering er signetstikning, gravering af bogbinderstempler og af pr\xc3\xa6gestempler til m\xc3\xb8nter og medaljer (stempelsk\xc3\xa6rerkunst) eller til knapfabrikation.\n_START_SECTION_\nStik\n_START_PARAGRAPH_\nEn meget omfangsrig og vigtig anvendelse af gravering best\xc3\xa5r i at danne forme eller plader til aftrykning, se kobberstik, st\xc3\xa5lstik, tr\xc3\xa6snit, litografi. Den egentlig gravering er i reglen h\xc3\xa5ndarbejde, der udf\xc3\xb8res ved hj\xc3\xa6lp af gravstik; dog bruger man ogs\xc3\xa5 radern\xc3\xa5le, hvorved man forel\xc3\xb8big antyder linjerne, skrabere, hvorved man borttager den ved gravering dannede oph\xc3\xb8jede rand (den s\xc3\xa5kaldte grat), polerst\xc3\xa5l m.m. Undertiden bruger man s\xc3\xa6regne maskiner, is\xc3\xa6r hvor det g\xc3\xa6lder om en vis regelm\xc3\xa6ssighed, der ikke kan opn\xc3\xa5s ved h\xc3\xa5ndarbejde. Til at danne en grund af parallelle linjer i samme indbyrdes afstand bruges s\xc3\xa6regne gravere- eller skraveremaskiner. Hertil h\xc3\xb8rer ogs\xc3\xa5 indgravering af delestreger p\xc3\xa5 m\xc3\xa5lestokke og kredse p\xc3\xa5 matematiske instrumenter ved hj\xc3\xa6lp af delemaskiner samt guillochering._NEWLINE_Ved fremstilling af zink\xc3\xa6tsninger og lignende til bogtryk benyttes undertiden en slags fr\xc3\xa6semaskine til uddybning af de st\xc3\xb8rre partier. Til gravering, bl.a. i litografisk sten, bruges ogs\xc3\xa5 diamanter. Ved s\xc3\xa6dvanlig gravering f\xc3\xb8res redskabet frem med h\xc3\xa5nden, dog bruges undertiden gravstikker og is\xc3\xa6r mejsler, der f\xc3\xb8res frem ved hj\xc3\xa6lp af hammeren som ved ciselering. Fordybningerne i metallet kan ogs\xc3\xa5 udf\xc3\xb8res dels ved gravering og dels ved at benytte punsler eller stempler, der drives ned med en hammer, eller ved at forbinde gravering med \xc3\xa6tsning; s\xc3\xa5ledes er det ikke sj\xc3\xa6ldent, at raderede og \xc3\xa6tsede kobberplader g\xc3\xa5s efter med gravstikken.'